Document ID: 32001D0313

Απόφαση της Επιτροπής
της 4ης Απριλίου 2001
που τροποποιεί για δεύτερη φορά την απόφαση 1999/766/ΕΚ για τη θέσπιση ορισμένων προστατευτικών μέτρων όσον αφορά τη λοιμώδη αναιμία του σολομού για τα προϊόντα σολομού καταγωγής Νορβηγίας
[κοινοποιηθείσα υπό τον αριθμό Ε(2001) 1027]
(Κείμενο που παρουσιάζει ενδιαφέρον για τον ΕΟΧ)
(2001/313/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22 παράγραφος 6,
Εκτιμώντας τα ακόλουθα:
(1) Τον Ιούλιο του 1999, η Επιτροπή εξέδωσε την απόφαση 1999/766/ΕΚ για τη θέσπιση ορισμένων προστατευτικών μέτρων όσον αφορά τη λοιμώδη αναιμία του σολομού για τα προϊόντα σολομού καταγωγής Νορβηγίας(4). Η απόφαση αυτή τροποποιήθηκε από την απόφαση 2000/431/ΕΚ(5). Τα μέτρα περιλαμβάνουν απαγόρευση των εισαγωγών ζωντανού σολομού στην Κοινότητα και αυστηρούς όρους στην εισαγωγή προϊόντων σολομού για ανθρώπινη κατανάλωση. Τα μέτρα αυτά εφαρμόζονται μέχρι την 1η Απριλίου 2001.
(2) Κατά το 2000, η Νορβηγία ανέφερε 17 εστίες λοιμώδους αναιμίας του σολομού και τρεις εστίες κατά τον Ιανουάριο και μέχρι τα μέσα Φεβρουαρίου του 2001. Ελήφθησαν ειδικά προστατευτικά μέτρα. Προς το παρόν, οι περιορισμοί που αφορούν τη λοιμώδη αναιμία του σολομού εφαρμόζονται σε 19 διαφορετικές ζώνες, συμπεριλαμβανομένων 18 δήμων.
(3) Υπό το φως της εξέλιξης της ασθένειας στη Νορβηγία, τα μέτρα της απόφασης 1999/766/ΕΚ πρέπει να παραταθούν μέχρι την 1η Φεβρουαρίου του 2002.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 4 της απόφασης 1999/766/ΕΚ η ημερομηνία "1η Απριλίου 2001" αντικαθίσταται από την ημερομηνία "1η Φεβρουαρίου 2002" και η ημερομηνία "31η Δεκεμβρίου 1999" αντικαθίσταται από την ημερομηνία "31η Δεκεμβρίου 2001".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 4 Απριλίου 2001.

Labels: 3
18
6